בראשית לו-מ: 
'ונראה מה יהיו חלומותיו - על חולמים, חלומות, ופתרונם

דף למנחה / רוני אלדד 

את לימוד פרקי השבוע נקדיש הפעם לתופעה אנושית מופלאה - החלום. כטבעם של חלומות, שגם כשהם נפתרים הם נותרים חידה גמורה; גם בשיעורנו, יש להניח שאחרי ההעמקה בהתבוננות בהם ובמשמעויותיהם, הנסתר עדיין יגבר על הגלוי. 
דף לימוד זה מבקש להציע התבוננות יסודית במרכיביהם של חלומות, ותהייה באשר לקיומה של חוקיות אחת המסבירה אותם. ושמא תנועות נפש ורוח שונות מולידות חלומות שונים? מה משקלו של פותר החלומות, והאם ניתן לשנות את פשר החלום בדיעבד. 
הלימוד מזמין גם שיחה פתוחה יותר – לפי שיקול דעתו של המנחה והרכב הקבוצה - של שיתוף המשתתפים בחלומותיהם האישיים. יחד עם זאת אפשר ללמוד את הדף ללא שיתוף אישי.
כתמיד, הלימוד בוחר לו קו מקשר אחד בין פרקי השבוע, ומותיר בצד קווי חיבור נוספים, סיפורים מלאי חשיבות ופסוקים עמוסי משמעות. אך מכיוון שבחלום אנו עוסקים, סיפורי החולמים מופיעים בהם ממילא, וקווים נמתחים מהם אל המציאות וחוזר חלילה.
חמשת פרקי השבוע מכילים רק את חלומות יוסף והשרים, אך ספר בראשית כולו עמוס בחלומות הפועמים בין רצפי מציאות, ומשמשים ככוח דומיננטי ביותר המניע את השתלשלות העלילות. 
למעשה, אפשר לראות בספר בראשית כולו ספר של חלומות, לעומת ספר שמות למשל, שכולו מציאות: חלום יעקב, חלום אבימלך, חלומותיו של יוסף, חלומות שר האופים והמשקים וחלומות פרעה. את התובנות שלנו על החלומות בפרקינו, ננסה להחיל גם על החלומות האחרים בספר, ולשאול את עצמנו איזו רוח הם מפיחים בין סיפוריו. 


פתיחה: 
בפתח הלימוד מומלץ להאזין לשיר ולעקוב אחר מילותיו.
https://www.youtube.com/watch?v=JPP5QPcMe08 )
חלומות שמורים/ אהוד מנור 

אי שם עמוק בתוך תוכנו 
טמונים קולות וזיכרונות 
מראות רבים שכבר שכחנו 
ספרי פלאים ומנגינות. 

כל זיכרונות ימים ימימה 
החלומות הראשונים 
וכל מילה של אבא אמא 
שנאמרה לפני שנים. 

עולם מופלא של ילדותנו 
רדום בפנים בצל צלילים 
אתנו הוא עד יום מותנו 
חבוי בתוך תלי מילים. 

ולפעמים שריד של ריח 
או צליל מוכר או קצה מילה 
משיב אליך גן פורח 
מחזיר אל קו ההתחלה 

ושוב אתה חולם כילד 
ושוב אתה תמים כאז 
אתה נזכר בכל התכלת 
הכל נשמר דבר לא גז. 

השיר מייצג תפיסה מסוימת של תופעת החלום, שלפיה הוא מאפשר הצפה של זיכרונות נשכחים מתת המודע אל המודע. בלימוד זה ננסה להצביע על תפקידים נוספים של החלומות - חלומות נבואיים, חלומות כביטוי למודחק המאיים, חלומות כדרך להתמודדות עם פחדים כמוסים ועוד. 

· מהי ההבחנה היסודית באשר לחלומות שמבטא בשירו אהוד מנור?
· האם לדעתכם זוהי התכונה הדומיננטית ביותר של חלומות? 
· מתוך סיפורי החלומות המרובים שבבראשית, ומתוך החלומות שאתם נוטים לחלום - אילו 'סוגי' חלומות ישנם, למעט הסוג המתואר בשיר?


1. "הנה בעל החלומות הלזה בא" – על בעלי חלומות ובעלוּת על חלומות 
אֵלֶּה תֹּלְדוֹת יַעֲקֹב: יוֹסֵף בֶּן שְׁבַע-עֶשְׂרֵה שָׁנָה הָיָה רֹעֶה אֶת-אֶחָיו בַּצֹּאן, וְהוּא נַעַר אֶת בְּנֵי בִלְהָה וְאֶת בְּנֵי זִלְפָּה, נְשֵׁי אָבִיו; וַיָּבֵא יוֹסֵף אֶת דִּבָּתָם רָעָה אֶל-אֲבִיהֶם. ג וְיִשְׂרָאֵל אָהַב אֶת יוֹסֵף מִכָּל-בָּנָיו כִּי בֶן-זְקֻנִים הוּא לוֹ וְעָשָׂה לוֹ כְּתֹנֶת פַּסִּים. ד וַיִּרְאוּ אֶחָיו כִּי אֹתוֹ אָהַב אֲבִיהֶם מִכָּל-אֶחָיו וַיִּשְׂנְאוּ אֹתוֹ וְלֹא יָכְלוּ דַּבְּרוֹ לְשָׁלֹם. ה וַיַּחֲלֹם יוֹסֵף חֲלוֹם, וַיַּגֵּד לְאֶחָיו וַיּוֹסִפוּ עוֹד שְׂנֹא אֹתוֹ. ו וַיֹּאמֶר אֲלֵיהֶם:  שִׁמְעוּ נָא הַחֲלוֹם הַזֶּה אֲשֶׁר חָלָמְתִּי. ז וְהִנֵּה אֲנַחְנוּ מְאַלְּמִים אֲלֻמִּים בְּתוֹךְ הַשָּׂדֶה, וְהִנֵּה קָמָה אֲלֻמָּתִי וְגַם-נִצָּבָה וְהִנֵּה תְסֻבֶּינָה אֲלֻמֹּתֵיכֶם וַתִּשְׁתַּחֲוֶיןָ לַאֲלֻמָּתִי. ח וַיֹּאמְרוּ לוֹ אֶחָיו, הֲמָלֹךְ תִּמְלֹךְ עָלֵינוּ, אִם-מָשׁוֹל תִּמְשֹׁל בָּנוּ? וַיּוֹסִפוּ עוֹד שְׂנֹא אֹתוֹ עַל חֲלֹמֹתָיו וְעַל-דְּבָרָיו. ט וַיַּחֲלֹם עוֹד חֲלוֹם אַחֵר, וַיְסַפֵּר אֹתוֹ לְאֶחָיו וַיֹּאמֶר, הִנֵּה חָלַמְתִּי חֲלוֹם עוֹד, וְהִנֵּה הַשֶּׁמֶשׁ וְהַיָּרֵחַ וְאַחַד עָשָׂר כּוֹכָבִים מִשְׁתַּחֲוִים לִי. י וַיְסַפֵּר אֶל אָבִיו וְאֶל אֶחָיו, וַיִּגְעַר בּוֹ אָבִיו וַיֹּאמֶר לוֹ, מָה הַחֲלוֹם הַזֶּה אֲשֶׁר חָלָמְתָּ, הֲבוֹא נָבוֹא אֲנִי וְאִמְּךָ וְאַחֶיךָ לְהִשְׁתַּחֲו‍ֹת לְךָ אָרְצָה? יא וַיְקַנְאוּ בוֹ אֶחָיו וְאָבִיו שָׁמַר אֶת הַדָּבָר.  יב וַיֵּלְכוּ אֶחָיו לִרְעוֹת אֶת צֹאן אֲבִיהֶם בִּשְׁכֶם. יג וַיֹּאמֶר יִשְׂרָאֵל אֶל-יוֹסֵף, הֲלוֹא אַחֶיךָ רֹעִים בִּשְׁכֶם - לְכָה וְאֶשְׁלָחֲךָ אֲלֵיהֶם. וַיֹּאמֶר לוֹ, הִנֵּנִי. יד וַיֹּאמֶר לוֹ, לֶךְ נָא רְאֵה אֶת שְׁלוֹם אַחֶיךָ וְאֶת שְׁלוֹם הַצֹּאן וַהֲשִׁבֵנִי דָּבָר; וַיִּשְׁלָחֵהוּ מֵעֵמֶק חֶבְרוֹן, וַיָּבֹא שְׁכֶמָה. טו וַיִּמְצָאֵהוּ אִישׁ, וְהִנֵּה תֹעֶה בַּשָּׂדֶה; וַיִּשְׁאָלֵהוּ הָאִישׁ לֵאמֹר, מַה תְּבַקֵּשׁ?  טז וַיֹּאמֶר, אֶת-אַחַי אָנֹכִי מְבַקֵּשׁ. הַגִּידָה נָּא לִי אֵיפֹה הֵם רֹעִים. יז וַיֹּאמֶר הָאִישׁ, נָסְעוּ מִזֶּה כִּי שָׁמַעְתִּי אֹמְרִים, נֵלְכָה דֹּתָיְנָה. וַיֵּלֶךְ יוֹסֵף אַחַר אֶחָיו, וַיִּמְצָאֵם בְּדֹתָן.  יח וַיִּרְאוּ אֹתוֹ מֵרָחֹק וּבְטֶרֶם יִקְרַב אֲלֵיהֶם, וַיִּתְנַכְּלוּ אֹתוֹ לַהֲמִיתוֹ. יט וַיֹּאמְרוּ אִישׁ אֶל-אָחִיו, הִנֵּה בַּעַל הַחֲלֹמוֹת הַלָּזֶה בָּא.  כ וְעַתָּה לְכוּ וְנַהַרְגֵהוּ וְנַשְׁלִכֵהוּ בְּאַחַד הַבֹּרוֹת וְאָמַרְנוּ, חַיָּה רָעָה אֲכָלָתְהוּ וְנִרְאֶה מַה יִּהְיוּ חֲלֹמֹתָיו.
בראשית פרק לז

הפסוקים עשויים לעורר תחושות חריפות בקרב הלומדים כלפי הדמויות בסיפור. התיאור הוא עגול מאוד, והביקורת מתעוררת מאליה, כלפי יוסף וכלפי האחים. מעניין לדון לחובה את יוסף בקריאה זו כמי שהביא על עצמו את אסונו, ולחלופין, את האחים, על שייחסו לנער חולם חלומות אשמה גדולה כל כך. ניתן לסמוך את הדיון על שאלות עזר נוספות כמו: האם האחים חשו שיש בחלומותיו כוח מאגי? האם חלומותיו פשוט עוררו בהם אנטיגוניזם, קנאה פשוטה וטבעית? האם יוסף היה צריך לשתוק ולא לספר את חלומותיו? האם היה יכול להימנע מלחלום אותם? ועוד.   
· אילו תחושות מידיות עולות בכם בקריאה ראשונית בחלומותיו של יוסף ובתגובות האחים? למי אתם רוחשים אמפתיה גדולה יותר, אם בכלל? 
· האם ניתן להאשים את יוסף על עצם חלימת חלומותיו? 


מה שמחולל את החלום הוא משאלה, ומילוי המשאלה הוא התוכן של החלום [...] החלום אינו נותן בפשטות ביטוי למחשבה, אלא מייצג את המשאלה ממולאת כחוויה הזייתית [...] החלום אינו משחזר בפשטות את הגירוי, אלא מסלק אותו, נפטר ממנו, מטפל בו באמצעות חוויה מסויימת [...] חלומות הם דברים שנוצרו כדי להיפטר מגירויים פסיכיים המפריעים לשינה באמצעות סיפור הזייתי. 
פנחס נוי, פרויד והפסיכואנליזה, מודן 2008, עמ' 144
פרויד רואה בחלום כממלא מאוויים נפשיים מודחקים, המבטאים בו זמנית גילוי של סוד (שלעתים האדם איננו מודע לקיומו, טיפול בו ו'היפטרות' ממנו, על ידי הנכחתו. אפשר להתעכב כאן על ההנחה הזאת ולשאול, האם לדעתכם יוסף קיבל סיפוק למאוויים הסמויים שלו בעצם חלימת החלומות? או בעצם העובדה שסיפר עליהם לאחיו? מדוע?  
יוסף/ נורית זרחי

והשמש והירח קדו לי                                 ואם אני הוא הבן האהוב
ואחת עשרה האלומות                               זה שייזרק עוד לבור ואחר לארץ         
                                                                     המצרים       
אבל מדוע אתם מביטים בי כך                     האם כתונת הפסים נתן לי אבי
האני אחראי על החלומות?                          גמול קטן הוא לייסורים?       
 
בגני השינה שלי קול מופיע                          אם כך ואם כך האם מישהו מכם, אחים
ואחד עשר כוכבים משתחווים                     יחליף גורלו בגורלי,
והרי לא אני את החלום פתרתי                    אתם, שלא חלמוני מעולם
פתר אותו אבינו, אבי.                                  והיושבים לנצח בחלומי.

זרחי מציגה עמדה אחרת ולפיה העובדה שיוסף חלם על אחיו מעידה על קרבה וזיקה אליהם, בעוד הם כלל לא חלמו עליו. יוסף, בנה של רחל המתה ובנו האהוב של אביו, גדל כנבדל מרוב האחים וחיפש את קרבתם. כאשר אדם חולם על אדם אחר פירוש הדבר כי אותו אדם קיים בתמונת עולמו. היעדרותו מחלומותיהם של אחיו מעידה על חוסר הקרבה שלהם אליו.
· פרויד ונורית זרחי מייצגים שני קולות מנוגדים ביחס לאחריותו של יוסף על חלומותיו.
עם איזו אמירה אתם מסכימים יותר - שהחלום הוא מילוי משאלה, כפרויד, 
או שיוסף אינו אחראי על חלומותיו, כזרחי? 
· "אתם שלא חלמוני מעולם והיושבים לנצח בחלומי" מה משמעות השורה החותמת בשירה של זרחי? על מה היא מאירה כהנחת יסוד בחלומותיו של יוסף על אחיו? 

2. "כאשר פתר להם"- על החלום כחומר גלם

בחלק זה נעסוק בשאלת תפקידו של פותר החלומות והפתרון עצמו. נשים לב כי חלומותיהם של שר המשקים ושר האופים כה דומים, ויחד עם זאת פתרונם הפוך בתכלית. האם בחירתו של פותר החלומות כיצד לפרש את החלום היא הקובעת בסופו של דבר את משמעותו? עד כמה 'נזיל' החלום והאם הוא יכול להתפרש לכיוונים רבים.
נקודת מוצא זו עשויה לעורר ויכוח ודעות שונות: האם קיים עולם דימויים אחיד, אוניברסלי שפירושיהם מחייבים, כפי שטוען למשל יונג?  
מה היחס בין דמות הפותר לעומת דמות החולם? 
ועוד.

וַיַּחַלְמוּ חֲלוֹם שְׁנֵיהֶם, אִישׁ חֲלֹמוֹ בְּלַיְלָה אֶחָד - אִישׁ כְּפִתְרוֹן חֲלֹמוֹ: הַמַּשְׁקֶה וְהָאֹפֶה אֲשֶׁר לְמֶלֶךְ מִצְרַיִם אֲשֶׁר אֲסוּרִים בְּבֵית הַסֹּהַר. ו וַיָּבֹא אֲלֵיהֶם יוֹסֵף בַּבֹּקֶר וַיַּרְא אֹתָם, וְהִנָּם זֹעֲפִים. ז וַיִּשְׁאַל אֶת סְרִיסֵי פַרְעֹה אֲשֶׁר אִתּוֹ בְמִשְׁמַר בֵּית אֲדֹנָיו לֵאמֹר: מַדּוּעַ פְּנֵיכֶם רָעִים הַיּוֹם. ח וַיֹּאמְרוּ אֵלָיו, חֲלוֹם חָלַמְנוּ וּפֹתֵר אֵין אֹתוֹ; וַיֹּאמֶר אֲלֵהֶם יוֹסֵף, הֲלוֹא לֵאלֹהִים פִּתְרֹנִים. סַפְּרוּ נָא  לִי. ט וַיְסַפֵּר שַׂר-הַמַּשְׁקִים אֶת חֲלֹמוֹ לְיוֹסֵף וַיֹּאמֶר לוֹ - בַּחֲלוֹמִי וְהִנֵּה גֶפֶן לְפָנָי. י וּבַגֶּפֶן שְׁלֹשָׁה שָׂרִיגִם וְהִוא כְפֹרַחַת עָלְתָה נִצָּהּ, הִבְשִׁילוּ אַשְׁכְּלֹתֶיהָ עֲנָבִים.  יא וְכוֹס פַּרְעֹה בְּיָדִי; וָאֶקַּח אֶת-הָעֲנָבִים וָאֶשְׂחַט אֹתָם אֶל-כּוֹס פַּרְעֹה וָאֶתֵּן אֶת-הַכּוֹס  עַל-כַּף פַּרְעֹה.  יב וַיֹּאמֶר לוֹ יוֹסֵף, זֶה פִּתְרֹנוֹ: שְׁלֹשֶׁת הַשָּׂרִגִים - שְׁלֹשֶׁת יָמִים הֵם. יג בְּעוֹד שְׁלֹשֶׁת יָמִים יִשָּׂא פַרְעֹה אֶת רֹאשֶׁךָ וַהֲשִׁיבְךָ עַל-כַּנֶּךָ וְנָתַתָּ כוֹס-פַּרְעֹה בְּיָדוֹ, כַּמִּשְׁפָּט הָרִאשׁוֹן אֲשֶׁר הָיִיתָ מַשְׁקֵהוּ. יד כִּי אִם זְכַרְתַּנִי אִתְּךָ, כַּאֲשֶׁר יִיטַב לָךְ, וְעָשִׂיתָ-נָּא עִמָּדִי חָסֶד וְהִזְכַּרְתַּנִי אֶל-פַּרְעֹה וְהוֹצֵאתַנִי מִן-הַבַּיִת הַזֶּה. טו כִּי-גֻנֹּב גֻּנַּבְתִּי מֵאֶרֶץ הָעִבְרִים וְגַם-פֹּה לֹא-עָשִׂיתִי מְאוּמָה, כִּי-שָׂמוּ אֹתִי בַּבּוֹר. טז וַיַּרְא שַׂר-הָאֹפִים כִּי טוֹב פָּתָר, וַיֹּאמֶר אֶל-יוֹסֵף, אַף-אֲנִי בַּחֲלוֹמִי וְהִנֵּה שְׁלֹשָׁה סַלֵּי חֹרִי עַל-רֹאשִׁי יז וּבַסַּל הָעֶלְיוֹן מִכֹּל מַאֲכַל פַּרְעֹה - מַעֲשֵׂה אֹפֶה וְהָעוֹף אֹכֵל אֹתָם מִן-הַסַּל מֵעַל רֹאשִׁי. יח וַיַּעַן יוֹסֵף וַיֹּאמֶר, זֶה פִּתְרֹנוֹ:  שְׁלֹשֶׁת הַסַּלִּים - שְׁלֹשֶׁת יָמִים הֵם. יט בְּעוֹד שְׁלֹשֶׁת יָמִים יִשָּׂא פַרְעֹה אֶת-רֹאשְׁךָ מֵעָלֶיךָ וְתָלָה אוֹתְךָ עַל-עֵץ וְאָכַל הָעוֹף אֶת-בְּשָׂרְךָ מֵעָלֶיךָ. כ וַיְהִי בַּיּוֹם הַשְּׁלִישִׁי, יוֹם הֻלֶּדֶת אֶת-פַּרְעֹה, וַיַּעַשׂ מִשְׁתֶּה לְכָל-עֲבָדָיו; וַיִּשָּׂא אֶת רֹאשׁ שַׂר הַמַּשְׁקִים וְאֶת-רֹאשׁ שַׂר הָאֹפִים בְּתוֹךְ עֲבָדָיו. כא וַיָּשֶׁב אֶת-שַׂר הַמַּשְׁקִים עַל-מַשְׁקֵהוּ וַיִּתֵּן הַכּוֹס עַל-כַּף פַּרְעֹה. כב וְאֵת שַׂר הָאֹפִים תָּלָה כַּאֲשֶׁר פָּתַר לָהֶם יוֹסֵף.
בראשית פרק מ

· במובנים רבים חלומותיהם של שר האופים ושר המשקים הם חלומות מקבילים הבנויים במבנה כמעט זהה. ההבדל הוא במערכת הסימבולים המתקיימים בהם ובזהותו של החולם. מדוע לדעתכם יוסף מפרש באופן הפוך כל  כך את שני החלומות?
· על מה יש לו לסמוך (אם בכלל) בגוף החלום? 


אמר רבי ביזנא בר זבדא אמר רבי עקיבא אמר רבי פנדא אמר רב נחום אמר רבי בירים משום זקן אחד, ומי הוא - רבי בנאה: 
עשרים וארבעה פותרי חלומות היו בירושלים. פעם אחת חלמתי חלום והלכתי אצל כולם, ומה שפתר לי זה לא פתר לי זה, וכולם נתקיימו בי. לקיים מה שנאמר: "כל החלומות הולכים אחר הפה". 
מנין ש"כל החלומות הולכים אחר הפה" - האם מקרא הוא? 
כן, וכרבי אליעזר. שאמר רבי אליעזר: "מנין שכל החלומות הולכים אחר הפה?" שנאמר: "ויהי כאשר פתר לנו כן היה" (בראשית מא, יג).
תלמוד בבלי, מסכת ברכות, דף נה, עמוד ב (מתורגם)

· חשבו מחדש על פירוש החלומות של שר המשקים ושר האופים, לאור סיפורו של ר' בנאה. 
· "כל החלומות הולכים אחר הפה", האם אמירתו של רבי אליעזר איננה מבטלת כליל את כוחו של החלום? איך ייתכן שפירוש החלום הוא המכריע? 

להרחבת הדיון אפשר לשאול: האם יש דרך נוספת להבין את אמירתו של ר' בנאה? 
האם אתם מסכימים עם אמירה כזאת?  

סדר הטבת חלום: 
הרואה חלום (ואפי' חלום טוב) ונפשו עגומה עליו יטיבנו בפני ג' האוהבין אותו ואפי' הדיוטות: 
חלום טוב יספרנו לאוהביו ויזכרנו כדי שיתקיים אבל חלום רע ח"ו אין לספרו ואין לזוכרו: 
בתחלה יאמרו המטיבין להחולם פסוק זה: 

הֲלֹא לֵאלֹהִים פִּתְרוֹנִים סַפְּרוּ נָא לִי: 
החולם אומר ג"פ  (ג' פעמים) רצופים: 
חֶלְמָא טָבָא חֲזָאִי: 
והמטיבין עונים ג"פ: 
חֶלְמָא טָבָא חֲזַיְתָא: 
והמטיבין אומרים - יְבָרֶכְךָ ה' וְיִשְׁמְרֶךָ: 
יָאֵר ה' פָּנָיו אֵלֶיךָ וִיחֻנֶךָּ: 
יִשָּׂא ה' פָּנָיו אֵלֶיךָ וְיָשֵׂם לְךָ שָׁלוֹם: 
וְשָׂמוּ אֶת שְׁמִי עַל בְּנֵי יִשְׂרָאֵל וַאֲנִי אֲבָרְכֵם:  
זהו נוסח מקוצר של 'סדר הטבת חלום'. בנוסח המקורי מופיעים פסוקי היפוך והמתקה ומעניין להתמקד בהם, אם מתאפשר. על כל פנים, סדר הטבת חלום מובא כאן כדי לחזק את קו המחשבה כי חלום ניתן לשינוי אחרי חלימתו, ואפילו ללא פירוש מחדש של סמליו, אלא על ידי הקביעה הפשוטה ש'חלמא טבא חזית' גם אם אין לה על מה לסמוך בגוף החלום. נוסף על כך, יש כאן אפשרות לפתח שיחה אישית בין הלומדים, האם קיימו פעם 'הטבת חלום' , האם זה הועיל, האם הם זוכרים פרטים נוספים לגבי הטקס הספציפי שערכו (איזה חלום היטיב, בפני מי, כיצד הרגישו, ועוד). [או אם עשו זאת ללא טקס, בינם לבין עצמם]
· האם אתם מאמינים כי ניתן להמתיק ולהיטיב חלום? אם כן, כיצד אתם עושים זאת?  
· מה יש בטקס ובטקסט הנאמר בו, שיכול לחולל את השינוי ולהיטיב את החלום?
· האם באופן היפותטי, שר האופים היה יכול להיטיב את חלומו ולהינצל? 
· האם החלום הוא עד כדי כך פלואידי[/גמיש? זורם?] על פי הסיפור שלנו, או שיש תוקף לסמלים אובייקטיבים בתוכו? 


3. לסיכום הלימוד: 

הגסות של החיים החברותיים, בהיותם שקועים רק בצדם החמרי, נוטלת את אור החלום מן העולם, את זהר ההרחבה שלו, את עליתו העליונה, מהמציאות הקודרת, עד שהעולם מפרפר במכאובים מתוך עקיצותיה הארסיות של המציאות, חסרת זהר החלום. רק המכאובים הם יסורי אהבה, הם ימרקו את העולם, יבררו לו, כמה גדולה היא הטעות של המתפארים במציאות הלקויה, בעת אשר רק החלום החפשי, המורד במציאות וגבוליה, הוא הוא באמת האמת היותר הויתית של המציאות. ואז שב חזון החלום והיה למחזה ברור. פה אל פה אדבר בו ומראה ולא בחידות, ותמונת ד' יביט.
הראי|ה קוק, אורות הקודש א', מוסד הרב קוק
· הסבירו את המשפט 'בעת אשר רק החלום החפשי, המורד במציאות וגבוליה, הוא הוא באמת האמת היותר הויתית של המציאות'. איזה כוח מייחס הרב קוק לחלום לעומת המציאות?
· האם אתם נוטים להסכים עם ההשגבה הזאת ועם ההנגדה החריפה שעורך הרב קוק בין החלומות למציאות 'הגסה', לאור סיפורי החלומות של יוסף, שר המשקים ושר האופים? 
· האם החלומות שאתם חולמים על פי רוב, דומים במשהו לתנועה הנפשית המניעה את אחד החלומות שלמדנו עליהם, ולחלופין, את תיאורו של הרב קוק? באיזה אופן?

אפשר כמובן לומר עוד דברים רבים על חלומות ותפקידיהם, אך עלינו להיות נאמנים לפרקי השבוע. הדברים שכותב הרב קוק פותחים צוהר לדיבור כללי יותר באשר ליחס שבין מציאות לחלום. בלימוד, כדאי להתעמק מעט בתיאורי המציאות של כל אחד מהחולמים (יוסף כנער, ומצבם של שר האופים ושר המשקים לפני ואחרי מאסרם) - כדי לחדד מתח זה. 
השאלה העקרונית היא כמובן, האם חלום הוא אכן נשגב וגבוה מהיומיום, כדברי הרב קוק, או שאמירה זו גורפת ומכלילה, ואינה מתארת היטב את החלומות כתופעה כללית? 
